“Sobre mojado”, l’obra de Paraules i Dones per a denunciar la violència masclista
2025-07-24

L’Associació Teatral Paraules i Dones de Burjassot torna a mostrar el seu compromís total en la lluita contra la violència masclista. I ho fa com millor sap fer, a través de la força que tenen les arts escèniques per a agitar i remoure la consciència social. Així, dijous que ve 28 de novembre, Paraules i Dones presenta Sobre mojado, una obra escrita i dirigida per Marga Parra Peñarrocha. La funció tindrà lloc a les 19.00 h en el Centre Cultural Tívoli.

La història de Sobre mojado plantejarà diferents preguntes al públic i la trama ajudarà a la reflexió col·lectiva sobre aquestes: Has tingut alguna vegada la sensació d’escoltar una notícia que es repeteix en el temps? Quants minuts de silenci fan falta per a detindre una xacra? Per què, dia sí i dia també, l’actualitat té nom de dona?

Per ordre d’aparició, l’elenc d’actors i actrius que interpretaran els diferents personatges és el següent: César Vercher, presentador; Mª José Jara, presentadora; Amparo Pastor, mare; Mª Ángeles Hernández, filla; Mª Carmen Viana, recitadora; Amparo Sogorb, com María; Amparo Lluesma, com Raquel; Carmen E. Gallego, com Carolina: Pilar García i Antonia J. Pretel, dones anunci; Vicent Navarro, expert en esports i, finalment, Manoli Martínez, Inés Enguídanos, Amparo Lillo i Antonia J. Pretel, com a dones del temps. Completen l’equip tècnic Jordi Gimeno (tècnic Ajuntament de Burjassot) i José A. García (ajudant tècnic).

L’obra Sobre mojado s’inclou en la programació que l’Ajuntament de Burjassot, a través de la Regidoria d’Igualtat i Feminisme que dirigeix Yolanda Andrés, ha llançat per a commemorar el 25 de Novembre, Dia Internacional per a l’Eliminació de la Violència contra les Dones.